Egil Krogh

Egil «Bud» Krogh jr. (1939–2020) var en amerikansk politiker og advokat. Han hadde norsk-amerikansk slekt. Krogh arbeidet i president Richard Nixons stab og ble straffedømt for sin rolle i Watergate-skandalen. Han skrev senere bok om sin rolle i saken og holdt forelesninger om juridisk yrkesetikk.

 Bakgrunn og utdannelse 
Egil Krogh ble født i Chicago og vokste opp i forstaden Winnetka, som sønn av Josephine, født Woolling, og Egil Einar Krogh sr. Faren var født i Oslo og utvandret fra Norge til USA som barn. På sin fars side var Egil Krogh i slekt med den norske journalisten Lars-Jacob Krogh, som han også møtte.

Han gikk Principia College ved St. Louis og gikk ut med toppkarakterer. Han tjenestegjorde noen år som offiser i United States Navy under Vietnamkrigen og studerte så jus ved University of Washington i Seattle.

 Karriere i Det hvite hus 
Krogh ble ansatt i advokatfirmaet Hullin, Ehrlichman, Roberts & Hodge i Seattle. John Ehrlichman var en av partnerne i firmaet og en venn av familien.

Krogh fulgte med da Ehrlichman ble en del av Richard Nixons juridiske team under presidentvalgkampen i 1968. Etter at Nixon vant valget, hjalp Krogh til med planleggingen av innsettelsesseremonien. Krogh ble ansatt i presidentens innenrikspolitiske stab og fikk etter hvert ansvar for kontakt med FBI og narkotikabyrået BNDD, forløperen til DEA. Der ble han kjent med G. Gordon Liddy.

Krogh var kjent som så plettfri at han fikk kallenavnet «Evil Krogh» (Onde Krogh), som var ironisk ment.

 Watergate-skandalen 
Ehrlichman ga Krogh ledelsen for den såkalte Special Investigation Unit i Det hvite hus, med ansvar for å undersøke informasjon som ble gitt i skjul til pressen av medlemmer av regjeringen. Krogh og hans medarbeidere, deriblant Liddy, var uformelt kjent som «rørleggerne» – en hemmelig gruppe med ordre om å tette politiske lekkasjer.

Da regjeringen bestemte seg for å etterforske lekkasjen av «Pentagon-papirene», var det Krogh som godkjente innbruddet på kontoret til psykiateren til Daniel Ellsberg i september 1971. Han vurderte på det tidspunktet at nasjonale sikkerhetsinteresser stod på spill. Liddy og E. Howard Hunt gjennomførte selve innbruddet.

Krogh ble fjernet fra SIU etter at han nektet å godkjenne ulovlig avlytting. Da Watergate-saken sprakk, samarbeidet Krogh med påtalemyndigheten. Den 30. november 1973 påtok Krogh seg ansvaret for innbruddet hos psykiateren og beklaget. Han ble dømt til 2–6 år i fengsel, men sonet bare fire og en halv måned. 

Krogh var visetransportminister, men satt bare noen måneder før han måtte gå av.

 Senere karriere 
Krogh ble fratatt retten til å praktisere som advokat i delstaten Washington i 1975. Han angret på sin rolle i Watergate-skandalen og fikk, etter søknad, tilbake advokatbevillingen i 1980.

Han var senere partner i advokatfirmaet Krogh & Leonard i Seattle.

Krogh og hans sønn Matthew Krogh skrev boken Integrity: Good People, Bad Choices, and Life Lessons from the White House (2007). Boken ble forelegg for HBO-dramaserien White House Plumbers (2023).

 Referanser 

 Litteratur 

Kategori:Advokater fra USA
Kategori:Watergate
Kategori:Personer fra USA av norsk opphav
Kategori:Personer fra Seattle
Kategori:Personer fra Chicago